
Erőkövetési rendszerek alkalmazása a Magyar Honvédség afganisztáni szerepvállalása során

Korunk aszimmetrikus hadviselésében fontos szerepet tölt be a harctérről származó információk közel valós idejű nyomon követése, legyen szó saját, szövetségi csapatok mozgásáról, vagy az ellenséges tevékenységről.
Az afganisztáni műveletek során alkalmazott modern erőkövetési rendszerek lehetőséget biztosítanak a harcászati, és magasabb szintű parancsnokoknak és törzsüknek, hogy digitális térképes alapon kövessék a harcászati helyzetképet, továbbá a műveletben részt vevő alegységekkel szöveges üzeneteket válthassanak.
Napjaink műveleteiben komoly szerepe van a csapatok esetleges baráti tűztől való megóvásának. A harctéri tűztámogatást is nagyban segítik ezek az erőkövetési rendszerek, ugyanis így pontos képet kaphatunk a saját csapatok helyzetéről, ezáltal minimálisra csökkentve a baráti tűz kockázatát.
A technológiai háttér megismerése elengedhetetlen az erőkövetési rendszerek kompatibilitásának vizsgálatához, illetve egy későbbi honi beruházás megvalósításának érdekében. Jelenleg igen minimális a tárgyalt rendszerekről elérhető, magyar nyelvű leírás, így ezen a vonalon is hiánypótlásnak ajánlom a dolgozatomat.



